Μαρία του Τεκ

Η **Μαρία** (αγγλ. *Mary of Teck*, 26 Μαΐου 1867 – 24 Μαρτίου 1953) του Οίκου του Τεκ ήταν πριγκίπισσα του Τεκ και με το γάμο της έγινε βασίλισσα του Ηνωμένου Βασιλείου και των Βρετανικών Υπερπόντιων Κτήσεων και αυτοκράτειρα της Ινδίας, ως σύζυγος του Γεωργίου Ε΄ του Ηνωμένου Βασιλείου.

## Βιογραφία
Η *Βικτωρία Μαρία Αυγούστα Λουίζα Όλγα Παυλίνα Κλαυδιανή Αγνή* γεννήθηκε στις 26 Μαΐου 1867 στο Παλάτι του Κένσινγκτον στο Λονδίνο. Ήταν το πρώτο παιδί και η μοναχοκόρη του Φραγκίσκου, Δούκα του Τεκ (του Οίκου του Τεκ, κλάδου του Οίκου της Βυρτεμβέργης), και της Μαρίας Αδελαΐδας, κόρης του Αδόλφου, Δούκα του Καίμπριτζ. Βαπτίστηκε στο Βασιλικό Παρεκκλήσιο του παλατιού στις 27 Ιουλίου 1867 από τον Τσαρλς Τόμας Λόνγκλεϋ, Αρχιεπίσκοπο του Κάντερμπερυ, με αναδόχους τη Βικτωρία του Ηνωμένου Βασιλείου, τον Αλβέρτο Εδουάρδο, Πρίγκιπα της Ουαλίας, και την Αυγούστα του Καίμπριτζ. Ήταν γνωστή στην οικογένειά της με το όνομα «*Μέυ*», πριν γίνει βασίλισσα.

Η Μαρία εκπαιδεύτηκε κατ' οίκον από τη μητέρα της και την γκουβερνάντα της. Εντάχθηκε σε διάφορες φιλανθρωπικές δραστηριότητες, οι οποίες περιλάμβαναν επισκέψεις σε οικήματα φτωχών. Από το 1883 ως το 1885 έζησε στο εξωτερικό μαζί με την οικογένειά της και επισκέφθηκε συγγενείς της στην Ευρώπη.

Τον Δεκέμβριο του 1891 η Μαρία αρραβωνιάστηκε με το δεύτερο εξάδελφό της, Αλβέρτο Βίκτωρα, Δούκα του Κλάρενς και Έιβονντεϊλ, μεγαλύτερο γιο του Πρίγκιπα της Ουαλίας. Η επιλογή της Μαρίας ως νύφης φαίνεται να οφείλεται στη βασίλισσα Βικτωρία, ωστόσο ο γάμος αυτός δεν πραγματοποιήθηκε ποτέ, καθώς ο Αλβέρτος Βίκτωρ πέθανε έξι εβδομάδες αργότερα. Κατά τη διάρκεια του κοινού τους πένθους, η Μαρία ήλθε κοντά με τον αδελφό του Αλβέρτου Βίκτωρα, Γεώργιο, Δούκα της Υόρκης. Τον Μάιο του 1893 ο Γεώργιος έκανε πρόταση γάμου στη Μαρία και το ζευγάρι παντρεύτηκε λίγες εβδομάδες αργότερα, στις 6 Ιουλίου 1893. Ο Γεώργιος και η Μαρία, που έζησαν στην Αγροικία Γιορκ του Σάντριγχαμ, καθώς και σε διαμερίσματα στο Παλάτι του Αγίου Ιακώβου. 

Τον Ιανουάριο του 1901, με το θάνατο της βασίλισσας Βικτωρίας, η Μαρία απέκτησε τον τίτλο της «Αυτής Βασιλικής Υψηλότητας *Η [[Δούκισσα της Κορνουάλης]] και της [[Δούκισσα της Υόρκης|Υόρκης]]*». Για το μεγαλύτερο μέρος εκείνου του έτους, ο Γεώργιος και η Μαρία περιόδευσαν σε διάφορα μέρη της Βρετανικής Αυτοκρατορίας. Τον Οκτώβριο του 1905 πραγματοποίησαν ξανά ένα πολύμηνο ταξίδι με προορισμό την Ινδία και, επιστρέφοντας από αυτό, επισκέφθηκαν την Ελλάδα.

Στις 6 Μαΐου 1910 απεβίωσε ο Εδουάρδος Ζ΄ του Ηνωμένου Βασιλείου και ο σύζυγος της Μαρίας ανήλθε στο θρόνο ως *Γεώργιος Ε΄*. Η στέψη του Γεωργίου και της Μαρίας έγινε στις 22 Ιούνιου 1911 στο Αββαείο του Ουέστμινστερ. Αργότερα, το ίδιο έτος, οι νέοι βασιλείς ταξίδεψαν στην Ινδία και περιόδευσαν στην ινδική υποήπειρο με την ιδιότητα των αυτοκρατόρων της Ινδίας. Η άνοδος της Μαρίας ως Βασίλισσα, την έφερε σε σύγκρουση με την πεθερά της, Αλεξάνδρα. Η Αλεξάνδρα απαίτησε να είναι μπροστά από τη Μαρία στην κηδεία του Εδουάρδου, καθυστέρησε να εγκαταλείψει τα Ανάκτορα του Μπάκιγχαμ και κράτησε για τον εαυτό της κοσμήματα που έπρεπε να περάσουν στην κατοχή της νέας βασίλισσας.

Κατά τη διάρκεια του Πρώτου Παγκοσμίου Πολέμου, εισηγήθηκε μια πολιτική λιτότητας για το παλάτι, ενώ υπήρξε συχνή επισκέπτρια σε τραυματίες του πολέμου στα νοσοκομεία. Το 1917, o Γεώργιος Ε΄ υπέγραψε διάταγμα σύμφωνα με το οποίο η βρετανική βασιλική οικογένεια εγκατέλειπε όλους τους γερμανικούς τίτλους της και μετονόμασε τη βασιλική δυναστεία από «*[[Οίκος της Σαξονίας-Κοβούργου-Γόθας|Σαξονίας-Κοβούργου-Γόθας]]*» στο βρετανικό «*[[Οίκος του Ουίνδσορ|Ουίνδσορ]]*».

Στα τέλη της δεκαετίας του 1920, ο βασιλιάς Γεώργιος γινόταν ολοένα και πιο ασθενής, έχοντας προβλήματα στους πνεύμονες, επιδεινούμενα εξαιτίας του έντονου καπνίσματος. Το 1935 οι βασιλείς γιόρτασαν το ασημένιο ιωβηλαίο τους, με εορταστικές εκδηλώσεις να λαμβάνουν χώρα σε όλη τη Βρετανική Αυτοκρατορία. Η Μαρία έγινε *βασιλομήτωρ*, όταν ο Γεώργιος απεβίωσε στις 20 Ιανουαρίου 1936 και στο θρόνο ανήλθε ο πρωτότοκος γιος τους, Εδουάρδος.

Μέσα στον ίδιο χρόνο, ο Εδουάρδος προκάλεσε μια συνταγματική κρίση, ανακοινώνοντας την επιθυμία του να παντρευτεί την δύο φορές διαζευγμένη Αμερικανίδα Ουώλλις Σίμπσον. Η Μαρία αποδοκίμασε την πρόθεσή του αυτή και αργότερα αρνήθηκε να συναντήσει την Σίμπσον. Ο Εδουάρδος παραιτήθηκε από το θρόνο στις 11 Δεκεμβρίου 1936 και στη θέση του βρέθηκε ο δεύτερος γιος της Μαρίας, Αλβέρτος, Δούκας της Υόρκης, ο οποίος έλαβε το όνομα «*Γεώργιος ΣΤ΄*».

Η Μαρία έδειξε ενδιαφέρον για την ανατροφή των εγγονών της, Ελισάβετ και Μαργαρίτας. Συνήθιζε να τις παίρνει μαζί της σε διάφορες εξορμήσεις της στο Λονδίνο, σε γκαλερί τέχνης και σε μουσεία.

Κατά τη διάρκεια του Δευτέρου Παγκοσμίου Πολέμου, ο Γεώργιος ΣΤ΄ ζήτησε από τη μητέρα του να εγκαταλείψει το Λονδίνο. Αν και εκείνη ήταν απρόθυμη, αποφάσισε να ζήσει στην Οικία Μπάντμιντον στο Γκλώστερσιρ, μαζί με την ανιψιά της, Μαίρυ Σόμερσετ, Δούκισσα του Μπώφορτ. Από το Μπάντμιντον επισκέφτηκε στρατιωτικές μονάδες και εργοστάσια, ενώ διηύθυνε τη συλλογή μεταλλικών υλικών για την πολεμική προσπάθεια. Τον Ιούνιο του 1945, αφού ο πόλεμος είχε τερματιστεί στην Ευρώπη, η Μαρία εγκαταστάθηκε στο σπίτι της στην Οικία Μάρλμπορω, στο οποίο διέμενε μόνιμα από το 1936.

Το 1952, ο γιος της Μαρίας, Γεώργιος ΣΤ΄, πέθανε και η μεγαλύτερη εγγονή της, Ελισάβετ, ανέβηκε στο θρόνο ως *Ελισάβετ Β΄*. Η Μαρία πέθανε τον επόμενο χρόνο από καρκίνο του πνεύμονα, στις 24 Μαρτίου 1953, σε ηλικία 85 ετών. Ενταφιάστηκε, έπειτα από λαϊκό προσκύνημα, δίπλα στο σύζυγό της στο Παρεκκλήσι του Αγίου Γεωργίου στο Κάστρο του Ουίνδσορ.

## Οικογένεια
Παντρεύτηκε το Γεώργιο Ε΄ του Ηνωμένου Βασιλείου και απέκτησε έξι παιδιά:
* Εδουάρδος Η΄ (1894 - 1972), Βασιλιάς του Ηνωμένου Βασιλείου, *αργότερα* Δούκας του Ουίνδσορ, παντρεύτηκε την Ουώλλις Σίμπσον.
* Γεώργιος ΣΤ΄ (1895 - 1952), Βασιλιάς του Ηνωμένου Βασιλείου, παντρεύτηκε την Ελίζαμπεθ Μπόουζ-Λάυον, απέκτησαν δύο παιδιά, μεταξύ των οποίων:
** Ελισάβετ Β΄ (1926 - 2022), Βασίλισσα του Ηνωμένου Βασιλείου.
* Μαρία (1897 - 1965), Βασιλική Πριγκίπισσα, παντρεύτηκε το Χένρυ Λάσσελς, 6ο Κόμη του Χαίργουντ, απέκτησαν δύο παιδιά.
* Ερρίκος (1900 - 1974), Δούκας του Γκλώστερ, παντρεύτηκε την Άλις Μόνταγκιου Ντάγκλας-Σκοτ, απέκτησαν δύο παιδιά.
* Γεώργιος (1902 - 1942), Δούκας του Κεντ, παντρεύτηκε τη Μαρίνα της Ελλάδας, απέκτησαν τρία παιδιά.
* Ιωάννης (1905 - 1919).

## Τίτλοι
***26 Μαΐου 1867 - 6 Ιουλίου 1893**: *Η Γαληνοτάτη Υψηλότητα* Πριγκίπισσα Βικτωρία Μαρία του Τεκ
***6 Ιουλίου 1893 - 22 Ιανουαρίου 1901**: *Η Αυτής Βασιλική Υψηλότητα* Η Δούκισσα της Υόρκης
***22 Ιανουαρίου 1901 - 9 Νοεμβρίου 1901**: *Η Αυτής Βασιλική Υψηλότητα* Η Δούκισσα της Κορνουάλης και της Υόρκης
***9 Νοεμβρίου 1901 - 6 Μαΐου 1910**: *Η Αυτής Βασιλική Υψηλότητα* Η Πριγκίπισσα της Ουαλίας
***6 Μαΐου 1910 - 20 Ιανουαρίου 1936**: *Η Μεγαλειότητα της* Η Βασίλισσα
***6 Μαΐου 1910 - 20 Ιανουαρίου 1936**: *Η Αυτοκρατορική της Υψηλότητα* Η Αυτοκράτειρα
***20 Ιανουαρίου 1936 - 24 Μαρτίου 1953**: *Η Μεγαλειότητα της* Η Βασίλισσα Μαρία

## Πρόγονοι

## Παραπομπές


|-

Κατηγορία:Σύζυγοι Βρετανών μοναρχών
Κατηγορία:Βρετανίδες πριγκίπισσες
Κατηγορία:Βρετανίδες δούκισσες